2019. gada Instrukcija Nr.

Rīgā (prot. Nr.            . §)

**Grozījumi Ministru kabineta 2018. gada 10. aprīļa instrukcijā Nr. 2 "Instrukcija par valsts budžeta izpildes analīzi"**

*Izdota saskaņā ar*

[*Likuma par budžetu un finanšu vadību*](https://likumi.lv/ta/id/58057-likums-par-budzetu-un-finansu-vadibu)

[*2. panta*](https://likumi.lv/ta/id/58057-likums-par-budzetu-un-finansu-vadibu#p2) *trešo daļu*

Izdarīt Ministru kabineta 2018. gada 10. aprīļa instrukcijā Nr. 2 "Instrukcija par valsts budžeta izpildes analīzi" (Latvijas Vēstnesis, 2018, 73. nr.) šādus grozījumus:

1. Izteikt 5. punktu šādā redakcijā:

"5. Pārskata perioda plāns šīs instrukcijas izpratnē ir finansēšanas plānos, kas reģistrēti Valsts kasē saskaņā ar normatīvajiem aktiem par asignējumu piešķiršanu un izpildi, norādītā:

5.1. sākotnējās prognozes pa ceturkšņiem summa (par sešiem un deviņiem mēnešiem);

5.2. finansēšanas plāna gada summa uz pārskata perioda beigām (par 12 mēnešiem)."

2. Svītrot 7.1.2. apakšpunktu.

3. Izteikt 7.2. apakšpunktu šādā redakcijā:

"7.2. par 12 mēnešiem:

7.2.1. "Mērķfinansējuma izpildes analīze 20\_\_. gadā" (2. pielikums);

7.2.2. "Rezultātu un to rezultatīvo rādītāju izpildes analīze 20\_\_. gadā" (4. pielikums)."

4. Izteikt 15.2.2.1. apakšpunkta pirmo teikumu šādā redakcijā:

"15.2.2.1. norāda pārskata perioda izpildes izmaiņas pret iepriekšējā gada atbilstošā pārskata perioda izpildi, ja finansējuma izmaiņu apmēra novirze (gan pozitīvā, gan negatīvā izteiksmē) pārsniedz 15 procentus un vienlaikus ir lielāka par 20 000 *euro* vai novirze nesasniedz 15 procentus, bet ir lielāka par 500 000 *euro*."

5. Izteikt 15.2.3., 15.2.3.1. un 15.2.3.2. apakšpunktu šādā redakcijā:

"15.2.3. sadaļu "Neizpilde" aizpilda, ja pārskata perioda plāna programmas (apakšprogrammas) un (vai) atsevišķi kādā no izdevumu ekonomiskās klasifikācijas kodiem (atbilstoši gadskārtējā valsts budžeta likuma struktūrai) neizpilde (gan pozitīvā, gan negatīvā izteiksmē) pārsniedz 15 procentus un vienlaikus ir lielāka par 20 000 *euro* vai neizpilde nesasniedz 15 procentus, bet ir lielāka par 500 000 *euro*:

15.2.3.1. norāda, kāds ir neizpildes sadalījums pa izdevumu ekonomiskās klasifikācijas kodiem atbilstoši gadskārtējā valsts budžeta likuma struktūrai un kādi ir būtiskākie to neizpildes iemesli. Ja neizpildes iemesli ir saistīti ar apropriāciju izmaiņām, norāda attiecīgos Finanšu ministrijas rīkojumu numurus. Tām pamatfunkciju programmām (apakšprogrammām), kas tiek īstenotas pēc projektu principa un būtiskas finansējuma svārstības ir objektīvi atkarīgas no iepriekš neplānotu projektu un to posmu ieviešanas, atsevišķus neizpildes iemeslus par sešiem un deviņiem mēnešiem var neuzskaitīt, bet kopumā skaidrot programmas (apakšprogrammas) mainīgo finansējuma apguvi;

15.2.3.2. sniedz skaidrojumu, kādas ir plānotās darbības finansējuma apguvei gada ietvaros (ja neizpildes iemesli nav saistīti ar apropriāciju izmaiņām), izņemot tām pamatfunkciju programmām (apakšprogrammām), kas tiek īstenotas pēc projektu principa un būtiskas finansējuma svārstības ir objektīvi atkarīgas no iepriekš neplānotu projektu un to posmu ieviešanas. Skaidrojumu sniedz, aizpildot budžeta izpildes analīzi par sešiem un deviņiem mēnešiem;".

6. Izteikt 15.3.2. apakšpunktu šādā redakcijā:

"15.3.2. sadaļu "Neizpilde" aizpilda, ja pārskata perioda plāna programmas (apakšprogrammas) un (vai) atsevišķi kādā no izdevumu ekonomiskās klasifikācijas kodiem (atbilstoši gadskārtējā valsts budžeta likuma struktūrai) neizpilde pārsniedz 15 procentus un vienlaikus ir lielāka par 20 000 *euro* vai neizpilde nesasniedz 15 procentus, bet ir lielāka par 500 000 *euro*. Skaidrojumu sniedz, aizpildot budžeta izpildes analīzi par 12 mēnešiem:".

7. Svītrot 15.3.2.2. un 15.3.2.3. apakšpunktu.

8. Svītrot 15.3.2.4. apakšpunkta pēdējo teikumu.

9. Aizstāt 16. punktā vārdus "gada \_\_ mēnešos" ar vārdu "gadā".

10. Izteikt 16.4.1. apakšpunktu šādā redakcijā:

"16.4.1. ja iespējams, norāda pasākumus, kuri tiks veikti, lai nodrošinātu plānoto ieņēmumu izpildi, ja ieņēmumu neizpilde pārsniedz 15 procentus un vienlaikus ir lielāka par 20 000 *euro* vai neizpilde nesasniedz 15 procentus, bet ir lielāka par 500 000 *euro*;".

11. Papildināt instrukciju ar 16.5. apakšpunktu šādā redakcijā:

"16.5. ailē “MK lēmums” norāda atbilstošo Ministru kabineta lēmumu saskaņā ar šīs instrukcijas 6.punktā minēto."

12. Svītrot 18.8.1. apakšpunktā vārdus "un kvalitātes rādītājiem".

13. Papildināt instrukciju ar 18.8.3. apakšpunktu šādā redakcijā:

"18.8.3. kvalitātes rādītājiem norāda kartēs norādītās vērtības gadu, par kuru paskaidro izpildi – pārskata vai pēdējo, par kuru pieejama izpildes informācija;".

14. Papildināt 18.9. apakšpunktu aiz skaitļa "18.8.1." ar vārdu un skaitli "un 18.8.3.".

15. Izteikt 18.10. apakšpunktu šādā redakcijā:

"18.10. ailē "Izpilde/novērtējums" norāda rādītāja faktisko izpildi pārskata periodā. Ja kvalitātes rādītājiem nav iespējams sniegt rādītāja izpildi pārskata periodam, norāda rādītāja pēdējo pieejamo faktisko izpildi. Rādītājiem, kuriem nav iespējams noteikt vērtību, sniedz rādītāja izpildes novērtējumu. Ja politikas rezultatīvajiem rādītājiem nav iespējams sniegt rādītāja izpildes novērtējumu pārskata periodam, sniedz aprakstu par virzību uz atbilstoši šīs instrukcijas 18.9. apakšpunktam norādīto plānoto vērtību, ja ir pieejama šāda informācija, kā arī norāda pēdējo pieejamo izpildes informāciju;"

16. Papildināt 18.12. apakšpunktu ar ceturto teikumu šādā redakcijā:

"Ja pārskata perioda prioritāro pasākumu izdevumu izpildes novirze pārsniedz 15 procentus vai ir lielāka par 500 000 *euro*, sniedz atbildes uz turpmākajās ailēs norādītajiem jautājumiem;".

17. Izteikt 1. pielikuma tabulā "I. Valsts pamatfunkciju īstenošana" sadaļas "Neizpilde" 1. un 2. punktu šādā redakcijā:

|  |  |
| --- | --- |
| "1. Kāds ir neizpildes sadalījums pa izdevumu ekonomiskās klasifikācijas kodiem atbilstoši gadskārtējā valsts budžeta likuma struktūrai un kādi ir būtiskākie to neizpildes iemesli. Ja neizpildes iemesli ir saistīti ar apropriāciju izmaiņām, norāda attiecīgos Finanšu ministrijas rīkojumu numurus | *Norāda informāciju atbilstoši instrukcijas 15.2.3.1. apakšpunktam* |
| 2. Kādas ir plānotās darbības finansējuma apguvei gada ietvaros (ja neizpildes iemesli nav saistīti ar apropriāciju izmaiņām)  *(aizpilda, sniedzot budžeta izpildes analīzi par 6 un 9 mēnešiem)* | *Norāda informāciju atbilstoši instrukcijas 15.2.3.2. apakšpunktam"* |

18. Izteikt 1. pielikuma tabulas "II. Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošana" sadaļu "Neizpilde" šādā redakcijā:

|  |  |
| --- | --- |
| "1. Kāds ir neapgūto asignējumu sadalījums pa izdevumu ekonomiskās klasifikācijas kodiem atbilstoši gadskārtējā valsts budžeta likuma struktūrai  *(sniedz īsu neizpildes aprakstu par specifiskā atbalsta mērķiem/ pasākumiem/projektiem, kuru dēļ iestājās neizpilde)*  *(aizpilda, sniedzot budžeta izpildes analīzi par 12 mēnešiem)* | *Norāda informāciju atbilstoši instrukcijas 15.3.2.1. apakšpunktam* |
| 2. Kādi ir iemesli, kāpēc slēgtie asignējumi budžeta izpildes laikā netika pārvirzīti citiem mērķiem, kur finansējums ir bijis nepietiekams  *(aizpilda, sniedzot budžeta izpildes analīzi par 12 mēnešiem)* | *Norāda informāciju atbilstoši instrukcijas 15.3.2.4. apakšpunktam"* |

19. Izteikt 2. pielikumu šādā redakcijā:

"2. pielikums

Ministru kabineta

2018. gada 10. aprīļa

instrukcijai Nr. 2

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (turpmāk - ministrija)

(ministrijas, citas centrālās valsts iestādes nosaukums)

Mērķfinansējuma izpildes analīze 20\_\_. gadā

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Ieņēmumi | | | | | | | Izdevumi | | | | | | Novirze | Novirzes skaidrojums | MK lēmums |
|  | | | | | | |  | | | | | |  |
| Budžeta klasifikācijas kods | Budžeta klasifikācijas koda nosaukums | Mērķ-finansējuma nosaukums | Plāns, *euro* | Izpilde, *euro* | Plāna un izpildes starpība, *euro* | Izpilde, % | programmas (apakš-programmas) kods | programmas (apakš-programmas) nosaukums | Plāns, *euro* | Izpilde, *euro* | Plāna un izpildes starpība, *euro* | Izpilde, % | % |
| 1 | 2 | 3 | 4 | 5 | 6=4-5 | 7=5:4x100 | 8 | 9 | 10 | 11 | 12=10-11 | 13=11:10x100 | 14=7:13x100-100 | 15 | 16 |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |

"

Ministru prezidents A. K. Kariņš

Finanšu ministrs J. Reirs